钦定古今图书集成/明伦汇编/氏族典/第387卷 > 李栖筠
## 钦定古今图书集成/明伦汇编/氏族典/第387卷 > 李栖筠

按《唐书李栖筠传》：“栖筠，字贞一，世为赵人。幼孤，有远
度，不妄交游，族子华每称有王佐才。举进士，擢高第，
调冠氏主簿，迁安西，封常清节度府判官，常清表为
行军司马。肃宗驻灵武，发安西兵，栖筠料精卒七千
赴难。擢殿中侍御史，三迁吏部员外郎，进工部侍郎，
魁然有宰相望。元载忌之，出为常州刺史。以治行进”
银青光禄大夫，封赞皇县子，赐一子官。元载当国久，
益恣横，代宗欲黜载，会御史大夫敬括卒，即召栖筠
与河南尹张延赏，择可为大夫者。延赏先至，遂代括。
会李少良、陆珽等劾载阴事，诏御史问状，延赏称疾
不敢鞫，少良、珽覆得罪死。帝殊失望，出延赏为淮南
节度使，即引拜栖筠为大夫。始，栖筠见帝，敷奏明辩，
不阿附，帝心善之，故制麻自中以授，朝廷莫知，中外
竦眙。栖筠素方挺，无所屈。故事，赐百官宴曲江，教坊
倡顐杂侍，栖筠以任国风宪，独不往，遂以为法。帝比
比欲召相，惮载辄止；然有进用，皆密访焉，多所补助栖筠见帝，依违不断，内忧愤。卒。赠吏部尚书，谥文献。
栖筠喜奖善，而乐人攻己短，为天下士归重，不敢有
所斥，称赞皇公云。子吉甫。